Vrou se naakte ontbinde liggaam in plaasgebied gekryArgieffoto Die ontbinde liggaam van ŉ naakte vrou is Sondag in ŉ plaasgebied in die Heidelberg-omgewing in Gauteng gevind. Kapt. Thivhulawi Tshilate, woordvoerder van die Heidelberg-polisie, het gesê die vrou se liggaam is omstreeks 14:00 in die Rooikraal-omgewing gevind. “Veiligheidsbeamptes wat die Vodacom-toring in die omgewing oppas, het op die vrou se liggaam in ŉ oop stuk veld afgekom,” het Tshilate gesê. Die vrou het geen identifikasie aan haar gehad nie en die polisie is besig om vas te stel wie sy is. Sy is matig gebou, sowat 1.7m lank en het ŉ ligbruin gelaatskleur. Haar hare is vasgebind. Die polisie doen ŉ beroep op enigiemand wat weet van ŉ vermiste persoon wat by die beskrywing pas, om die Heidelberg-polisie by 016 341 0361/0372/0400 te skakel. Die polisie doen in dié stadium ŉ geregtelike doodsondersoek.